MEDDELELSE FRA KOMMISSIONEN TIL RÅDET om Det Europæiske Fællesskabs deltagelse i den fjerde ministerkonference om beskyttelse af skovene i Europa (Wien, den 28.-30. april 2003) {SEK(2003) 409}

Den fjerde ministerkonference om beskyttelse af skovene i Europa finder sted i Wien den 28., 29. og 30. april 2003. Omkring 35 europæiske stater, heriblandt alle EU-medlemsstaterne, deltager i denne konference, som Østrig og Polen har tilrettelagt i fællesskab.

Forud for konferencen gik:

- Den første ministerkonference om beskyttelse af skovene i Europa, som fandt sted i Strasbourg i december 1990 og hovedsagelig vedrørte overvågning og beskyttelse af skovene og forskningsspørgsmål.

- Den anden ministerkonference om beskyttelse af skovene i Europa, som fandt sted i Helsinki i juni 1993 og hovedsagelig vedrørte bæredygtig forvaltning af skovene, bevarelse af skovenes biologiske diversitet, forholdet mellem skov og klima og skovene i landene i Central- og Østeuropa.

- Den tredje ministerkonference om beskyttelse af skovene i Europa, som fandt sted i Lissabon i juni 1998 og hovedsagelig vedrørte de socioøkonomiske aspekter af Europas skovsektor, kriterier og indikatorer for bæredygtig forvaltning af skovene og bevarelse af skovenes biologiske og landskabsmæssige diversitet.

Hvad angår disse tre ministerkonferencer om beskyttelse af skovene i Europa, bemyndigede Rådet Kommissionen til at deltage på Det Europæiske Fællesskabs vegne og til sideløbende med medlemsstaterne at undertegne slutakterne.

Ligesom det var tilfældet med de to foregående konferencer, er den fjerde ministerkonference om beskyttelse af skovene i Europa, der skal afholdes i Wien, et skridt hen imod gennemførelsen af de forskellige forpligtelser, der blev indgået for Europas skove på De Forenede Nationers konference om miljø og udvikling, som fandt sted i Rio de Janeiro i juni 1992, herunder konventionerne om biologisk mangfoldighed og klimaændringer, og de forpligtelser, der senere blev indgået på verdenskonferencen om bæredygtig udvikling i Johannesburg i 2002.

På konferencen i Wien vil man beskæftige sig med sammenhængende og integreret bæredygtig udvikling af skovene i Europa og navnlig med følgende emner:

- Udvidet bæredygtig forvaltning af skovene gennem tværsektorielt samarbejde og nationale skovprogrammer

- Rentabiliteten af bæredygtige forvaltning af skovene i Europa

- De sociale og kulturelle aspekter af bæredygtig forvaltning af skovene i Europa

- Bevarelse og forøgelse af skovenes biologiske diversitet i Europa

- Klimaændring og bæredygtig forvaltning af skovene.

Det er hensigten at forelægge ministrene en generel erklæring og fem resolutioner vedrørende hvert af de ovennævnte emner. Selv om erklæringen og resolutionerne, der foreslås, ikke får status af en konvention, kan de ret detaljerede tekster dog få en vis indvirkning på de foranstaltninger, der skal træffes af konferencens deltagere.

De relevante tjenestegrene i Kommissionen har været aktivt involveret i den forberedende fase af denne konference ved udarbejdelsen af erklæringen og resolutionerne, som ikke er retligt bindende.

Det er meget ønskeligt for ikke at sige påkrævet, at EF som sådant deltager i konferencen i betragtning af følgende:

- konferencen vedrører gennemførelsen på europæisk plan af de forpligtelser, der er blevet indgået internationalt, ikke blot af medlemsstaterne, men også af Det Europæiske Fællesskab

- som signatar af resolutionerne i Strasbourg, Helsinki og Lissabon er Det Europæiske Fællesskab direkte involveret i opfølgningen og gennemførelsen af disse resolutioner

- med resolutionerne i Strasbourg, Helsinki og Lissabon og de resolutioner, der er planlagt med henblik på Wien, vil landene i Europa have lagt sig fast på ret detaljerede retningslinjer for en skovbrugspolitik, der omfatter brede mål og en styrkelse af koordination af og samarbejde om politikker på skovbrugsområdet. Dette er i overensstemmelse med Rådets resolution af 15. december 1998 om en skovbrugsstrategi for Den Europæiske Union [1]. I sidstnævnte resolution betragtes nødvendigheden af yderligere at forbedre koordinationen og samarbejdet inden for alle skovbrugspolitiske områder mellem Kommissionen og medlemsstaterne samt mellem medlemsstaterne indbyrdes som et væsentligt element i EU's skovbrugsstrategi

[1] EFT C 56 af 26.2.1999, s. 1.

- konferencens emner vedrører områder, der delvis er dækket af EF's skovbrugsforanstaltninger, navnlig dem, der vedrører forordningen om udvikling af landdistrikterne [2], det sjette miljøhandlingsprogram [3], det sjette rammeprogram for forskning og teknologisk udvikling [4] og Kommissionens meddelelser "Status over konkurrenceevnen i EU's træ- og papirindustri" [5] og "En bæredygtig udvikling i Europa for en bedre verden: En EU-strategi for bæredygtig udvikling [6]".

[2] Rådets forordning (EF) nr. 1257/1999 (EFT L 160 af 26.6.1999, s. 80).

[3] Afgørelse 1600/2002/EF (EFT L 242 af 10.9.2002, s. 1).

[4] Afgørelse 1513/2002/EF (EFT L 232 af 29.8.2002, s.1).

[5] KOM(1999) 457 endelig.

[6] KOM(2001) 264 endelig.

Som følge deraf opfordrer Kommissionen Rådet til at træffe følgende afgørelse:

1. Kommissionen bemyndiges til på Det Europæiske Fællesskabs vegne og sideløbende med medlemsstaterne at deltage i den fjerde ministerkonference om beskyttelse af skovene i Europa, der afholdes i Wien den 28., 29. og 30. april 2003.

2. Kommissionen undertegner de vedlagte dokumenter, der følger af konferencen. Kommissionens underskrift indebærer ikke nogen forpligtelse med hensyn til fælles foranstaltninger, som ikke henhører under EF's kompetence.

DOKUMENTER MED HENBLIK PÅ DEN FJERDE MINISTERKONFERENCE OM BESKYTTELSE AF SKOVENE I EUROPA (SEK(2003) 409)

- Erklæring fra Wien-konferencen: "Levende skove": "Europas skove - fælles goder, fælles ansvar".

- Wien-resolution 1: Styrkelse af synergierne i en bæredygtig forvaltning af skovene i Europa gennem tværsektorielt samarbejde og nationale skovprogrammer.

- Wien-resolution 2: Større rentabilitet af bæredygtige forvaltning af skovene i Europa.

- Wien-resolution 3: Bevarelse og styrkelse af de sociale og kulturelle aspekter af bæredygtig forvaltning af skovene i Europa.

- Wien-resolution 4: Bevarelse og forøgelse af skovenes biologiske diversitet i Europa.

- Wien-resolution 5: Klimaændring og bæredygtig forvaltning af skovene i Europa.